ቻይና በዓለም በሁለተኛ ደረጃ ላይ የምትገኝ የትልቅ ኢኮኖሚ ባለቤት ነች፡፡ በትሪሊዮን ዶላሮች የተከማቸው ገንዘቧ ከራሷ አልፎ ለአሜሪካና ለሌላው ዓለም ኢንቨስትመንት እያገለገለ ነው፡፡ በዚያው ልክ የከፉ የሙስና ድርጊቶች የሚስተዋሉባት አገር ነች፡፡ ዘ ግሎባል ታይምስ እንደገለጸው እ.እ.አ. ከ2008 እስከ 2011 ባለው ጊዜ ውስጥ ከቻይና በቢሊዮን የሚቆጠሩ ዶላሮች የሚገመት ሀብት ዘርፈው ወደ ሌላ አገር የጠፉ 128 ሰዎች ተከሰዋል፡፡ አብዛኛዎቹ የመንግሥት ባለሥልጣናት፣ የከተማ ከንቲባዎችና ሥራ አስኪያጆች፣ የባንክ ገዢዎችና ኃላፊዎች፣ የኮንስትራክሽን ዘርፍ ኃላፊዎችና ሙያተኞች መሆናቸውን ሪፖርቱ ያስረዳል፡፡ እንደዚያም ሆኖ ቻይና ሙሰኞችን በመቅጣት ትታወቃለች፡፡ ሙስና የዘረፉትን ሀብት ከማስመለስ አንስቶ እጅ እስከ መቁረጥና ሞት ድረስ የሚያስቀጣ ነው በቻይና፡፡ የሀብት ማስመዝገብ ሥራም ባለፉት ዓመታት የተጀመረ ሲሆን፣ በውሸት ሀብት ያስመዘገበ የሚከፍለው ዋጋ ቀላል አይደለም፡፡ የግሉ ሴክተርና አክሲዮኖችም ቢሆኑ ከግብር ሥርዓቱ ጋር በተያያዘ የገቢና ወጪ ምዝገባ ሥርዓት ሚናቸው ተለይቷል፡፡ መንግሥት ከቻይና የሚወስደውን የልማት ተሞክሮ በፀረ ሙስና ትግሉስ ለምን አይደግመውም? ይላሉ ታዛቢዎች፡፡ ከዚህ ባለፈም ግልጽነት፣ ተጠያቂነትና ኃላፊነት ያለበት ሥርዓት በመዘርጋት ሙስናን ለምን አይቆጣጠርም በማለት የሚጠይቁ አሉ፡፡